C 214/160
FI
Euroopan unionin virallinen lehti
16.6.2023
Torstai 19. tammikuuta 2023
14. katsoo, että YMJ-asetusta on tarkistettava perusteellisesti, jotta se auttaisi paremmin varmistamaan alan tulot ja markkinoiden vakauden sekä parantamaan kalataloustuotteiden kaupan pitämistä ja kasvattamaan niiden lisäarvoa; korostaa tässä yhteydessä, että on tärkeää luoda kalojen ja äyriäisten sertifiointimerkintöjä ja kalastustuotteiden tuotemerkkimekanismeja sekä lisätä toimitusketjun jäljitettävyyttä, mikä puolestaan parantaisi kuluttajille suunnattua tiedotusta ja siten kannustaisi heitä ostamaan paikallisesti ja kestävästi hankittuja kala- ja äyriäistuotteita ja lisäisi heidän tietoisuuttaan pienimuotoisella kalastuksella saatavista tuotteista;
15. kehottaa helpottamaan pienimuotoisen kalastuksen tukiohjelmia EMKVR:n kautta, jotta voidaan parantaa yrityshallintoa ja organisatorisia valmiuksia, alentaa tuotantokustannuksia, parantaa ensimyyntihintoja ja varmistaa taloudellinen ja ympäristökestävyys erityisesti kestävämmän ja nykyaikaisemman laivaston avulla;
16. korostaa, että pienimuotoisen kalastuksen alalla on edelleen vaikeuksia, joita voivat pahentaa myös polttoaineiden ja muiden tuotantopanosten hintojen vaihtelu ja nousu, ja toteaa, että ne vaikuttavat erityisesti vähemmän kilpailukykyisiin laivastonosiin eli pienimuotoiseen kalastukseen ja rannikkokalastukseen;
Toimintaolojen parantaminen ja pienimuotoisen kalastuksen ja rannikkokalastuksen tulevaisuuden turvaaminen
17. pitää myönteisenä, että EMKVR:stä voidaan tukea moottoreiden nykyaikaistamista tai korvaamista tai vähemmän hiilidioksidipäästöjä aiheuttavien uusien moottoreiden hankkimista, mukaan lukien uusia energiatehokkaita teknologioita käyttävät moottorit, sekä bensiinimoottoreiden muuntamista; katsoo, että olisi käytettävä korkeimpia olemassa olevia yhteisrahoitusosuuksia; varoittaa, että monia näistä vaihtoehtoisista moottoriratkaisuista ei ole vielä kehitetty riittävästi tai ne edellyttävät bruttovetoisuuden merkittävää lisäämistä, kuten joidenkin sähkömoottoreiden tapauksessa;
18. korostaa, että tietyillä alueilla suurin osa pienimuotoisesta kalastuksesta on riippuvainen polttoainetuista; varoittaa, että komission ehdotus neuvoston direktiiviksi energiatuotteiden ja sähkön verotusta koskevan unionin kehyksen uudistamisesta (COM(2021)0563), jossa lakkautetaan kalastusalalle nykyisin pakollisesti myönnettävä verovapautus ja otetaan käyttöön vähimmäisverokanta, vaarantaa pienimuotoista kalastusta harjoittavien alusten elinkelpoisuuden, sillä ne eivät voi tehdä pitkiä matkoja tankatakseen polttoainetta satamissa, joissa hinnat ovat matalammat; kehottaa komissiota ja jäsenvaltioita varmistamaan yhtäläiset edellytykset kansainvälisellä tasolla ja näin ollen jatkamaan kalastusalan polttoai­ neverovapautusta; korostaa, että uudet lähestymistavat eivät saisi aiheuttaa rasitetta pienimuotoiselle kalastukselle ja että niissä olisi keskityttävä vaihtoehtoisiin ratkaisuihin, joiden avulla ala voi yhdistää oikeudenmukaisen siirtymän kohti vihreän kehityksen ohjelmassa asetettuja tavoitteita, taloudellisesti kannattavan toiminnan ja kunnolliset työolot työntekijöille; katsoo tässä yhteydessä ja ottaen huomioon polttoaineiden hintojen nykyisen poikkeuksellisen inflaation, että jäsenvaltiot voisivat harkita poikkeustoimenpiteitä pienimuotoisen kalastuksen ja rannikkokalastuksen alalla odotettavissa olevan tuotantokustannusten kasvun kattamiseksi erityisesti EMKVR:n ja kansallisten toimintaohjelmien puitteissa;
19. korostaa koronaviruskriisin kalastusalalle aiheuttamia vaikeuksia ja vakavia kielteisiä taloudellisia ja sosiaalisia vaikutuksia sekä sitä, että jäsenvaltioiden on tarvittaessa kanavoitava käytettävissä olevat kansalliset ja EU:n varat ja harkittava poikkeustoimenpiteitä kalastajien ja alan muiden työntekijöiden auttamiseksi selviytymään kriiseistä tai markkinahäiriöistä; kehottaa jäsenvaltioita käyttämään kriisimekanismien kautta saatavilla olevia varoja pienimuotoisen kalastuksen tukemiseen; korostaa, että kriisistä huolimatta pienimuotoinen rannikkokalastus on jatkunut ja se antaa EU:n kansalaisille mahdollisuuden saada kala- ja äyriäistuotteita erityisesti eristyneillä rannikkoalueilla, saarilla ja syrjäisimmillä alueilla;
20. kehottaa jäsenvaltioita osoittamaan elpymis- ja palautumistukivälineestä varoja pienimuotoista rannikkokalastusta harjoittavaan laivastoon tehtäviin investointeihin, jotta voidaan auttaa kalastajia ja kalastukseen liittyvää työtä tekeviä toimijoita, jotka ovat pääasiassa naisia, kuten verkon paikkaajia, maissa toimivia avustajia ja pakkaajia sekä muita työntekijöitä;
21. kehottaa komissiota helpottamaan EMKVR:n puitteissa pienimuotoiselle kalastukselle alakohtaista tukea varastointi-, jäädytys- ja jäähdytyslaitteistojen asentamiseen ja kylmäketjun ylläpitämiseen laivasta loppukuluttajalle asti; katsoo, että tämä tuki on ratkaiseva tekijä siinä, että pienimuotoisessa kalastuksessa voidaan hyödyntää kalavarat mahdollisimman tehokkaasti tuhoamatta tai heikentämättä kantoja ja varmistaa tuoreiden ja korkealaatuisten tuotteiden säännöllinen saatavuus ja toimitus kuluttajille, hotelli- ja ravintola-alalle ja elintarvikkeiden jalostusteollisuudelle;